пародии за Касиери
ДЕФИНИЦИЯ: Всеки съпруг, който живее на територията на жена си или нейните родители се нарича заврян зет. Същият е длъжен да тича като кон, да работи като вол и да мълчи като риба. Длъжен е да събува обувките си и да ги поставя винаги да гледат навън. 

ОБЩИ ЗАДЪЛЖЕНИЯ НА ЗАВРЯНИЯ ЗЕТ: 

I. По отношение на бабата и дядото: 

1. Да ги нарича мамо и татко. 
2. Да твърди, че ги обича повече от собствените си родители. 
3. Да не им възразява гласно и наум. 
4. Да хвали таланта на дядо си и красотата на баба си. 
5. Да не се скъпи да купува подаръци на баба си и да черпи дядо си. 
6. Да кръщава всички свои деца на техните имена. 
7. Да уважава и цени великият им род. 
8. Да се скара със всички свои роднини. 
9. Да твърди, че не би могъл да направи по-добър избор в брака освен с тяхната дъщеря. 
10. Непрекъснато да им благодари, че за зет са избрали точно него. 

СПЕЦИАЛНИ ЗАДЪЛЖЕНИЯ НА ЗАВРЯНИЯ ЗЕТ: 

1. Да не гледа по чужди жени, даже и на снимка. 
2. Да твърди, че на света няма по-хубава жена от неговата. 
3. Да следи женската мода и от всичко да купува на жена си. 
4. Да предава на жена си или баба си цялата си заплата заедно с фиша, не по-късно от четири часа след като я получи. Ако жена му пожелае може да получава заплатата му направо от касиера, а той само да се разписва във ведомостта. 
5. Да представя отчет ежедневно за всички разходи ако му се разрешават такива. Може да не дава отчет ако е успял да укрие няколко стотинки от получената заплата,от върнати тайно бутилки или намерени на улицата монети. 
6. Да не пуши в къщи. Разрешава му се да пуши на балкона, двора или клозета и то само зимно време. През останалите сезони пушенето в къщи и в района е забранено. 
7. Да пере с пералня, а може и на ръка за икономия на тока. 

ПРАВА НА ЗАВРЯНИЯ ЗЕТ: 

1. Да спи със жена си винаги когато тя пожелае, а когато тя не желае да спи с него, за да ненарушава комфорта й, на завряния зет е позволено да спи между фикуса и прозореца, за да пази завет на фикуса. 
2. Да яде от общата трапеза колкото му сипе бабата и да пие толкова колкото му сипе дядото. При наличие на гости е длъжен винаги да се усмихва и при сигнал от съпругата му да се хвали от добрите баба и дядо и милата му, незаменима съпруга. 
3. Да ползва сутрин клозета последен. 
4. Да го мие през свободното си време. 
5. Може да яде нагризана люта чушка, люта ряпа, кромид лук, праз и др. 
6. Може да пие в неограничени количества вода, лимонада , но не на свои разноски. 
7. Други права няма! 

НА ЗАВРЯНИЯ ЗЕТ СЕ ЗАБРАНЯВА: 

1. Да кани и приема гости. 
2. Да черпи приятели и др. 

След 45-50 годишна възраст завряния зет се отделя от съжителство със жена си. Настаняването му се извършва по хуманни съображения в лятната кухня, пристройка, таванска стая или мазе.